สิ้นชวลิต เสริมปรุงสุข ศิลปินแห่งชาติปี 2557 จิตรกร 2 ซีกโลกในฐานะทูตวัฒนธรรมไทย-เนเธอร์แลนด์จากโรคโควิด-19
สิ้นชวลิต เสริมปรุงสุข ศิลปินแห่งชาติปี 2557 จิตรกร 2 ซีกโลกในฐานะทูตวัฒนธรรมไทย-เนเธอร์แลนด์จากโรคโควิด-19นายอิทธิพล คุณปลื้ม รัฐมนตรีว่าการกระทรวงวัฒนธรรม  กล่าวว่า ได้รับแจ้งจากกรมส่งเสริมวัฒนธรรม  ว่า นายชวลิต เสริมปรุงสุข ศิลปินแห่งชาติสาขาทัศนศิลป์ (จิตรกรรม) ปี 2557 เสียชีวิตจากการติดเชื้อโควิด-19 วานนี้ หลังจากเข้ารับการรักษาที่โรงพยาบาลในกรุงอัมสเตอร์ดัม ประเทศเนเธอร์แลนด์ สิริอายุ 80 ปี โดยทราบว่า สถานเอกอัครราชทูต ณ กรุงเฮก ได้ติดตามอาการอย่างใกล้ชิด ซึ่งนับเป็นความสูญเสียปูชนียบุคคลในวงการศิลปะของไทยที่เป็นที่ยอมรับระดับโลกและยังมีบทบาทสำคัญในการส่งเสริมความสัมพันธ์ระหว่างไทยและเนเธอร์แลนด์ อีกทั้งสร้างสรรค์ผลงานศิลปะอันทรงคุณค่ามอบให้แก่กระทรวงวัฒนธรรม เพื่อเป็นสมบัติของชาติไว้มากมายอันเป็นประโยชน์ให้กับคนรุ่นหลังในวงการศิลปะได้ศึกษาเรียนรู้กรมส่งเสริมวัฒนธรรม กำหนดจัดพิธีทำบุญอุทิศส่วนกุศลให้ในวันที่ 1 พฤษภาคม  2563 เวลา 10.30 น. ณ หอประชุมเล็ก ศูนย์วัฒนธรรมแห่งประเทศไทย พร้อมมอบเงินช่วยเหลือเมื่อเสียชีวิตและเงินช่วยเหลือค่าจัดทำหนังสือเพื่อเผยแพร่ผลงาน โดยร่างของนายชวลิต ได้อุทิศให้แก่โรงพยาบาลที่กรุงอัมสเตอร์ดัมใช้ศึกษาจึงไม่มีการนำศพกลับมาไทย  จากกรณีการเสียชีวิตของศิลปินแห่งชาติจากโรคโควิด-19  จึงมอบหมายให้กรมส่งเสริมวัฒนธรรมประสานงานกับศิลปินแห่งชาติทุกแขนงให้ระมัดระวังตนเองในสถานการณ์การแพร่ระบาดโรค  เนื่องจากทุกท่านถือเป็นกลุ่มเสี่ยงจากอายุที่สูงวัย โดยเฉพาะในช่วงที่จะมีการผ่อนคลายมาตรการต่างๆ ให้งดเว้นการเข้าไปในสถานที่เสี่ยงและแออัดเพื่อป้องกันการแพร่ระบาดของโรค